«Vi føler med de som ønsket et OL og tapte»

Ordfører I Tromsø

Jens Johan Hjort

5. oktober 2014

Byrådsleder Stian Berger Røsland (t.v.) sammen med Børre Rognlien og OL-direktør Eli Grimsby. Rolf Ohman

Vi ser ingen grunn til å hovere, skriver Tromsø-ordfører Jens Johan Hjort.

Debatt

Dette er et debattinnlegg. Meninger i teksten står for skribentens regning.

Byrådsleder Rolf Øhman

« Jeg syns det er trist. Jeg trodde vi var kommet lengre. Jeg er skuffet over nivået på debatten hos kollegene mine landet rundt ».

Slik konkluderte ansvarlig redaktør Kjersti Sortland i Asker og Bærums budstikke i en kommentar dagen etter at Oslo OL 2022 var en saga blott.

Hun er modig — det skal hun ha. Selvinnsikten er det derimot vanskelig å få øye på idét glasshuset imploderer. En bedre prestasjon i journalistisk limbo skal man lete lenge etter:

afp000659354-szlFbW7wQ3.jpg Larsen, Håkon Mosvold

« Jeg vokste opp i «distriktene». Derfor tør jeg hevde at hovedgrunnen til at ski-glade Norge nå ikke vil søke om å ta sin tørn og arrangere vinter-OL 28 år etter forrige gang, er at det «i distriktene» bor for mange som elsker å hate «Oslofolk ». Les Kjersti Sortlands innlegg på budstikka.no.

Det norske folks mening veide tungt

Redaktøren topper det hele ved å tre nisseluen ned over hodet på alle kongerikets distrikter. Sortland har tydeligvis ingen planer om å reise hjem igjen med det første.

Jeg vokste opp i Oslo og Bærum. I 1995 flyttet jeg til Tromsø. Til bedre utsikt — og innsikt for eget vedkommende. Derfor tør jeg hevde at redaktør Sortland ikke bare bommer; hun skyter på feil skive. Hovedgrunnen til at Norge ikke vil søke om vinter-OL i 2022 er at vi har et levende folkestyre.

Det norske folk – herunder brorparten av ansvarlig redaktør Sortlands lesere – ønsket ikke at Norge skulle arrangere OL i 2022.

Derfor er jeg i disse dager mektig stolt av mitt parti Høyre. Saksbehandlingen var god. Den bar bud om anvendt demokrati både i partiet, og overfor det norske folk. Etter en grundig debatt i Høyres stortingsgruppe, med statsminister Erna Solberg til stede, anbefalte man å stoppe søknadsprosessen.

Det norske folks mening veide tungt. Det samme gjorde IOC´s latterlige «OL-raider».

Vi ser ingen grunn til å hovere

Jeg er glad i hovedstaden. Det er de aller fleste nordmenn – uavhengig om man henger distriktsmerkelappen på oss eller ei. Vi vet at det gjennomgående er slik at det som er bra for Oslo, også er bra for resten av landet. Derfor var bortimot samtlige av landets 428 ordførere stolte bærere av sine respektive ordførerkjeder på Karl Johan da Fabian Stang inviterte til grunnlovsmarkering i Oslo i mai.

Jeg er glad i, og har dyp respekt for, mine kolleger i hovedstadsområdet. Lene Conradi i Asker og Fabian Stang i Oslo er blant landets dyktigste ordførere. Byrådsleder Stian Berger Røsland i Oslo har båret OL-avgjørelsen med rak rygg.

Majoriteten av oss føler med de som ønsket et OL og tapte. Vi ser ingen grunn til å hovere. Nå ligger imidlertid forholdene til rette for at både redaktør Sortlands barn i Bærum, og barn i distrikts-Norge kan få sårt tiltrengte idrettsarenaer.

For det er ikke slik at hovedstadsområdet har monopol på dårlige anleggsfasiliteter. Når Sortland en gang våger seg ut i distriktene igjen, vil hun skjønne at jeg har rett.

Ingen av øvelsene holder høyt olympisk nivå

Det var ikke bare redaktør Sortland som lot følelsene løpe av med seg da Høyre satte foten ned. Jonas Gahr Støre hentet frem «patetisk» og fant grunn til å bruke det om Høyres prosess.

Siden har han beklaget det. Beklager; han har ikke beklaget at han brukte det om Høyres prosess, men han beklaget hvis noen hadde følt seg støtt over ordbruken. Slik taler en mann som vet han burde legge seg flat, men som velger å stå i bro isteden.

«Jeg gikk fra å være Norges mest populære mann til å bli Norges minst populære mann», sa Gerhard Heiberg. På selvinnsikten skal IOC-folk kjennes.

Limbo, bro eller bom.

Ingen av øvelsene holder høyt olympisk nivå. Men jeg vil gjerne trekke frem de mange politikere fra andre partier som har skrytt av avgjørelsen i Høyres stortingsgruppe. Det står det respekt av.